Udtalelse nr. 7/2003

om forslag til Rådets forordning om ændring af forordning (EF, Euratom) nr. 1150/2000 om gennemførelse af afgørelse 2000/597/EF, Euratom om ordningen for Fællesskabernes egne indtægter

(artikel 248, stk. 4, andet afsnit, EF)

(2003/C 318/01)

REVISIONSRETTEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 248, stk. 4, andet afsnit, og artikel 279, stk. 2,

under henvisning til Rådets afgørelse 2000/597/EF, Euratom af 29. september 2000 om ordningen for De Europæiske Fællesskabers egne indtægter(1),

under henvisning til Rådets forordning (EF, Euratom) nr. 1150/2000 af 22. maj 2000(2) om gennemførelse af afgørelse 94/728/EF, Euratom om ordningen for Fællesskabernes egne indtægter,

under henvisning til Kommissionens forslag af 1. juli 2003(3),

under henvisning til Rådets beslutning om at anmode Retten om at afgive udtalelse om dette forslag i overensstemmelse med traktatens artikel 279, stk. 2, truffet den 16. juli 2003 og modtaget af Retten den 17. juli 2003 -

VEDTAGET FØLGENDE UDTALELSE:

INDLEDNING

1. Kommissionens forslag, der omfatter nogle af de punkter, der var indeholdt i tidligere forslag, omfatter følgende centrale elementer:

- tilpasning af B-regnskabsprocedurerne, således at medlemsstaterne skal slette beløb vedrørende traditionelle egne indtægter, der ikke er inddrevet ved udløbet af en bestemt frist (fem år) at regne fra den dato, hvor betalingspåkravet blev definitivt eksigibelt, samtidig med en opstramning af rapporteringskravene

- ændringer foretaget i overensstemmelse med Rådets afgørelse om egne indtægter af 29. september 2000, dvs. vedrørende den andel (25 % i stedet for 10 %), som medlemsstaterne kan tilbageholde til dækning af omkostninger ved opkrævning af traditionelle egne indtægter

- forenkling af metoden til beregning af morarenter, når egne indtægter overdrages for sent.

GENERELLE BEMÆRKNINGER

2. Retten hilser generelt de ændringer, Kommissionen har foreslået, velkommen. Flere af disse ændringer er en reaktion på problemer, Retten har gjort opmærksom på i sine årsberetninger(4).

3. Det er Rettens opfattelse, at man kan benytte denne lejlighed til at forbedre forordningen med hensyn til omfanget af det inspektionsarbejde, der vedrører bruttonationalindkomsten (artikel 19 i forordning (EF, Euratom) nr. 1150/2000), og de oplysninger, som de enkelte medlemsstater skal indgive om deres kontrolaktiviteter i forbindelse med det årlige momsgrundlag og bruttonationalindkomsten.

SÆRLIGE BEMÆRKNINGER

4. Der er forskel på den franske og den engelske udgave af Kommissionens forslag, og Retten foreslår, at ordlyden ændres, således at der i artikel 11, stk. 3, i begge udgaver henvises til medlemsstaternes centralbanker, og således at det sikres, at fastlagte fordringer, der anses for uinddrivelige efter fem år, omfattes af den rapporteringsprocedure, der foreslås i den nye artikel 17, stk. 3 og 4.

5. I forordning (EF, Euratom) nr. 1150/2000 og i dette ændringsforslag henvises der i den engelske udgave til "gross national product" (GNP) (bruttonationalindkomsten). Retten bemærker, at i artikel 2, stk. 7, i Rådets afgørelse om egne indtægter af 29. september 2000 skal GNP forstås som GNI (gross national income), og gentager det synspunkt, som den gav udtryk for i udtalelse nr. 8/1999(5), nemlig at det ville være mere hensigtsmæssigt at anvende begrebet "gross national income" (GNI).

6. I tabellen vedføjet som bilag forelægger Retten sine bemærkninger til forslagene til ændring af forordningen.

Vedtaget af Revisionsretten i Luxembourg på mødet den 15.- 16. oktober 2003.

På Revisionsrettens vegne

Juan Manuel Fabra Vallés

Formand

(1) EFT L 253 af 7.10.2000, s. 42.

(2) EFT L 130 af 31.5.2000, s. 1.

(3) Forslag til Rådets forordning om ændring af forordning (EF, Euratom) nr. 1150/2000 om gennemførelse af afgørelse 2000/597/EF, Euratom om ordningen for De Europæiske Fællesskabers egne indtægter (KOM(2003) 366 endelig - 2003/0131 (CNS)).

(4) Jf. navnlig årsberetningen for regnskabsåret 2001, punkt 1.26, og årsberetningen for regnskabsåret 1999, punkt 1.16.

(5) Udtalelse nr. 8/1999 om forslag til Rådets afgørelse om ordningen for Den Europæiske Unions egne indtægter (EFT C 310 af 28.10.1999, s. 1), punkt 9 og 10.

BILAG

>TABELPOSITION>